દેડિયાપાડા નામ લેતાંની સાથે લીલા રંગની ચાદર ઓઢેલી કોઈ નવયુવાન રાજકુમારીનું ચિત્ર આંખ સામે ઉપસી આવે છે, એવો આ રમણીય પ્રદેશ છે. સાતપુડાના પર્વતોની વિશાળ અને સુદીર્ધ હારમાળાઓની ગોદમાં પાંગરેલો આ પ્રદેશ કેટલા ગહન અને કુંવારા સોંદર્યનો પ્રદેશ સંઘરીને બેઠો છે એની માત્ર કલ્પના જ કરી શકાય. બાકી કાશ્મીર કે મહાબળેશ્વર જવાની ઈચ્છા ન થાય એવા આ પ્રદેશની મુલાકાત લેનાર કોઈપણ સહેલાણી સહજતાથી બોલી જાય એવો નેવરલૅન્ડ સમો આ રમ્ય પ્રદેશ છે. અહીં આવીને દરેક ગુજરાતીને તે ગુર્જર ભૂમિ પર જન્મવાનો ગર્વ ચોક્કસ થશે.